На основу члана 5. став 5. Закона о играма на срећу („Службени гласник РС”, број 18/20) и члана 15. Закона о државној управи („Службени гласник РС”, бр. 79/05, 101/07, 95/10, 99/14, 30/18 – др. закон и 47/18), министар државне управе и локалне самоуправе доноси

**П Р А В И Л Н И К**

**О НАЧИНУ И КРИТЕРИЈУМИМА РАСПОДЕЛЕ СРЕДСТАВА ЗА ФИНАНСИРАЊЕ ПРОГРАМА ПОДРШКЕ РАЗВОЈУ И ФУНКЦИОНИСАЊУ СИСТЕМА ЛОКАЛНЕ САМОУПРАВЕ**

# I. УВОДНЕ ОДРЕДБЕ

# Предмет уређивањa

**Члан 1.**

 Овим правилником уређује се начин расподеле средстава за финансирање програма подршке развоју и функционисању система локалне самоуправе која су, у складу са Законом о играма на срећу, обезбеђена у оквиру буџета Републике Србије за текућу буџетску годину и распоређена у оквиру раздела Министарства државне управе и локалне самоуправе (у даљем тексту: Министарство).

# Управљање средствима

**Члан 2.**

 Средствима из члана 1. овог правилника (у даљем тексту: средства), у складу са чланом 5. став 3. тачка 5) Закона о играма на срећу, управља Министарство, тако што њихову расподелу врши на начин, по критеријумима и спроведеном поступку утврђеним овим правилником.

# Расподела средстава

**Члан 3.**

 Средства се расподељују у сврху суфинансирања пројеката јединица локалне самоуправе, према наменама утврђеним овим правилником, и у сврху доделе годишњих награда за најбоље општинске/градске управе у складу са расположивим буџетским средствима.

# Јавни конкурс

**Члан 4.**

 Јавни конкурс остварује се објављивањем јавног позива за расподелу средстава (у даљем тексту: јавни позив).

# II. СУФИНАНСИРАЊЕ ПРОЈЕКАТА ЈЕДИНИЦА ЛОКАЛНЕ САМОУПРАВЕ

# Намене за расподелу средстава

**Члан 5.**

 Средства се могу расподељивати ради пружања финансијске помоћи јединицама локалне самоуправе, и то:

1. ради обезбеђивања недостајућег дела средстава, у пуном или делимичном износу, за реализацију нових или завршетак започетих пројеката који се финансирају из буџета јединице локалне самоуправе, а од посебног су значаја за јединице локалне самоуправе, локални економски развој, инвестиције и запошљавање у јединици локалне самоуправе;
2. у циљу бржег и квалитетнијег увођења е-управе и савремених информационих технологија ради унапређења и модернизације рада органа јединице локалне самоуправе у циљу квалитетнијег пружања услуга, као и техничких услова за електронско повезивање са државним и другим органима и организацијама;
3. у организацији културних, спортских, туристичник и других манифестација које су од посебног значаја за грађане на њеној територији, као и ради омогућавања адекватног прилаза установама јавних служби особама са инвалидитетом;
4. у реализацији пројеката који доприносе превентивном деловању на смањењу ризика од климатских промена, као и елементарних и других непогода, у циљу заштите имовинских интереса јединица локалне самоуправе и грађана.

# Пријаве на јавни позив за расподелу средстава

**Члан 6.**

 Јавни позив се објављује за достављање пријава заинтересованих јединица локалне самоуправе.

 Расподела средстава врши се на основу пријава заинтересованих јединица локалне самоуправе на објављени јавни позив.

 Пријаве из става 2. овог члана и потребна документација могу се поднети поштом или електронском поштом.

 Пријаве из става 2. овог члана подносе се коришћењем прописаних образаца (обрасци бр. 1, 2, 3. и 4.) који су одштампани у прилогу овог правилника и који чине његов саставни део, а преузимају се у електронском облику са веб презентације Министарства.

 Ако се пријава подноси поштом пратећа документација обавезно се подноси у електронском облику (ЦД или УСБ).

# Образовање и састав Комисије за расподелу средстава

**Члан 7.**

 Комисију за спровођење поступка и утврђивање предлога за расподелу средстава (у даљем тексту: Комисија за расподелу средстава) решењем образује министар држвне управе и локалне самоуправе (у даљем тексту: министар).

 Комисија за расподелу средстава има председника и два члана.

 Комисија за расподелу средстава доноси пословник о свом раду.

 Стручне и административно-техничке послове за потребе Комисије за расподелу средстава обавља организациона јединица Министарства у чијем је делокругу систем локалне самоуправе.

# Задаци Комисије за расподелу средстава

**Члан 8.**

 Комисија за расподелу средстава:

1. припрема текст јавног позива за расподелу средстава;
2. разматра пријаве јединица локалне самоуправе за расподелу средстава (пријаве које су благовремено поднете и садрже сву потребну документацију);
3. утврђује предлог одлуке за расподелу средстава и доставља га министру;
4. прати реализацију намена ради којих су средства додељена и начин утрошка средстава на основу извештаја из члана 21. овог правилника и контролом на лицу места;
5. утврђује извештај о реализацији пројеката према наменама, ради чијих остваривања је вршена расподела средстава и доставља га министру најмање једном годишње;
6. обавља и друге послове у складу са овим правилником.

# Јавни позив за расподелу средстава

**Члан 9.**

 Министарство расписује јавни позив за подношење пријава ради расподеле средстава за намене из члана 5. овог правилника и објављује га у „Службеном гласнику Републике Србије” и на веб презентацији Министарства.

 Министарство може у току године да распише више јавних позива за суфинансирање пројеката јединица локалне самоуправе, у складу са расположивим буџетским средствима за ову намену.

 Свака јединица локалне самоуправе може да на јавни позив поднесе по једну пријаву за сваку од намена утврђених чланом 5. овог правилника.

 У јавном позиву наводи се нарочито:

1. укупан износ средстава који се расподељује за остваривање намена из члана 5. овог правилника;
2. максималан износ средстава који се може определити за одређени пројекат;
3. потребна документација коју су јединице локалне самоуправе дужне да поднесу уз пријаве за доделу средстава;
4. рок за подношење пријава за доделу средстава;
5. информације о начину електронског преузимања образаца за подношење пријава за доделу средстава;
6. информације о начину подношења пријава за доделу средстава.

**Рок за подношење пријава**

**Члан 10.**

 Рок за подношење пријава јединица локалне самоуправе за расподелу средстава је 20 дана од дана објављивања јавног позива.

# Поступак рада Комисије за расподелу средстава

**Члан 11.**

 По истеку рока за подношење пријава, Комисија за расподелу средстава:

1. разматра све благовремено поднете пријаве;
2. проверава да ли је уз сваку пријаву поднета потребна документација и уколико је потребно захтева допуну документације;
3. оцењује поднете пријаве у складу са одредбама овог правилника и
4. сачињава предлог одлуке за расподелу средстава и доставља га министру у року од 25 дана од дана истека рока за подношење пријава по објављеном јавном позиву.

 Ако нека јединица локалне самоуправе достави више од једне уредне пријаве по одређеној намени, Комисија за расподелу средстава ће од јединице локалне самоуправе затражити изјашњење о томе коју пријаву треба узети у разматрање.

 Ако да се јединица локалне самоуправе не изјасни на захтев Комисије за расподелу средстава, Комисија за расподелу средстава ће у разматрање узету пријаву која је прва поднета, односно пријаву која је, код подносиоца, прва заведена или пријаву која је прва на листи поднетих пријава.

**Расподела средстава у области локалног економског развоја**

**Члан 12.**

 Приликом спровођења поступка оцене поднетих пријава и сачињавања предлога одлуке за расподелу средстава за намену из члана 5. тачка 1) овог правилника, Комисија за расподелу оцењује примљене пријаве применом следећих критеријума:

1. у којој мери поднети пројекти доприносе остваривању изворних и поверених послова и циљева одрживог развоја јединице локалне самоуправе и родне равноправности;
2. спремност пројекта за реализацију, у смислу претходно обезбеђене и поднете пројектне документације (издата грађевинска дозвола, акт надлежног органа на основу којег започиње извођење радова на пројекту за који је поднета пријава, закључен уговор, спецификација радова и документација која се односи на спроведене поступке јавне набавке који су претходили закључивању уговора);
3. стање већ започетих пројеката на основу поднетих извештаја надзорног органа, који садржи податке о укупној финансијској, односно уговореној вредности пројекта, року у ком се предвиђа завршетак пројеката, у којој фази реализације се налазе пројекти, количину и врсту изведених радова, неопходна средства за реализацију започетих пројеката са спецификацијом радова;
4. могућност јединица локалне самоуправе за суфинансирање пројекта увидом у буџет јединице локалне самоуправе;
5. оправданост и одрживост пројекта, са становишта побољшања животног стандарда и услова живота грађана на територији јединице локалне самоуправе.

**Расподела средстава за модернизацију рада органа и усавршавања запослених**

**Члан 13.**

 Приликом спровођења поступка оцене примљених пријава и сачињавања предлога одлуке за расподелу средстава за намену из члана 5. тачка 2) овог правилника, Комисија за расподелу средстава оцењује примљене пријаве применом следећих критеријума:

1. утицај реализације пројекта на повећање ефикасности пружања услуга грађанима и привреде;
2. циљеве развоја електронске управе;
3. потреба за подизањем постојећег нивоа техничко-информатичке и просторне опремљености органа јединице локалне самоуправе,
4. постојање технички услова за електронско повезивање са државним и другим органима и организацијама.

**Расподела средстава за организацију културних, спортских и других догађаја и манифестација, као и адекватан прилаз установама јавних служби лицима са посебним потребама**

 **Члан 14.**

 Приликом спровођења поступка оцене примљених пријава и сачињавања предлога одлуке за расподелу средстава за намену из члана 5. тачка 3) овог правилника, Комисија за расподелу средстава оцењује примљене пријаве применом следећих критеријума:

1. оправданост пројекта у циљу организовања и одржавања важних догађаја, културних, спортких, туристичких и других манифестација за саму јединицу локалне самоуправе;
2. оправданост потребе за финансирањем адекватног прилаза установама јавних служби особама са инвалидитетом.

**Расподела средстава за пројекте који доприносе превентивном деловању на смањењу ризика од климатских промена и елементарних и других непогода**

 **Члан 15.**

 Приликом спровођења поступка оцене примљених пријава и сачињавања предлога одлуке за расподелу средстава за намену из члана 5. тачка 4) овог правилника, Комисија за расподелу средстава оцењује примљене пријаве применом следећих критеријума:

1. адекватност предложеног пројекта за допринос заштити имовинских интереса јединица локалне самоуправе и грађана;
2. оправданост предложеног пројекта у циљу превентивног деловања на могуће последице климатских промена, елементарних и других непогода.

# Утврђивање приоритета за расподелу средстава

**Члан 16.**

 У случају да је укупна вредност предложених пројеката који испуњавају услове за учешће у расподели средстава већа од износа средстава утврђених за спровођење јавног конкурса, Комисија за расподелу средстава, приликом утврђивања предлога одлуке за расподелу средстава, поред критеријума за сваку намену за чије остваривање је поднета пријава, посебно цени и:

1. значај пројекта за побољшање запослености, као и евентуални значај пројекта за грађане више јединица локалне самоуправе у смислу успостављања међуопштинске сарадње;
2. степен развијености јединице локалне самоуправе, у складу са важећом уредбом о утврђивању јединствене листе развијености региона и јединица локалне самоуправе;
3. околност да у предходне три године од јединице локалне самоуправе Министарство није тражило поврат одобрених средстава по основу неизвршења уговорених обавеза;
4. околност да ли је на територији Републике Србије или јединице локалне самоуправе проглашена ванредна ситуација.

# Делимично прихватање пријава

**Члан 17.**

 Ако Комисија за расподелу средстава оцени да су пријаве више јединица локалне самоуправе оправдане и да је њихова укупна вредност већа од износа средстава утврђених за спровођење јавног конкурса, може предложити да се јединици локалне самоуправе додели део средстава по пројекту, како би се и на тај начин допринело остваривању намене због које је пријава поднета.

**Одлука о расподели средстава**

**Члан 18.**

 Одлуку о расподели средстава доноси министар на предлог Комисије за расподелу средстава, у року од 30 дана од дана истека рока за подношење пријава по објављеном јавном позиву.

 Одлука из става 1. овог члана садржи: назив јединице локалне самоуправе којој се средства додељују, намену и износ средстава која се додељују.

 Јединици локалне самоуправе могу се одобрити средства за највише две пријаве по јавном позиву, а за различите намене.

 Максимални износ средстава који се може одобрити по пријави за једну намену не може бити већи од 10% укупно опредељених средстава у буџету у календарској години за ту намену.

 Одлука о расподели средстава објављује се у „Службеном гласнику Републике Србије” и на веб презентацији Министарства.

**Уговор о коришћењу средстава**

**Члан 19.**

 На основу одлуке о расподели средстава из члана 18. став 1. овог правилника, Министарство закључује уговоре о коришћењу средстава са јединицама локалне самоуправе којима су средства додељена (у даљем тексту: корисници средстава).

 Уговор о коришћењу средстава, нарочито, садржи: намену за које се средства додељују, новчани износ који се додељује кориснику средстава, рок на који се уговор закључује, обавезу извештавања о утрошку средстава, документацију која се доставља Министарству за праћење утрошка средстава, као и обавезу корисника средстава да, уколико средства не користи наменски или не искористи у уговореном року, иста врати у складу са уговором.

 Измене пројектних активности, као и промена уговореног рока за коришћење одобрених средстава може се извршити закључењем анекса уговора на основу образложеног предлога корисника средстава и сагласности Комисије за расподелу средстава.

**Учествовање представника Министарства у поступку јавне набавке јединице локалне самоуправе**

**Члан 20.**

Министарство може предложити једног или више својих представника који ће бити чланови комисије за јавну набавку коју образује јединица локалне самоуправе за набавку услуга, добара и извођења радова који се у целини или делимично финансирају из средстава која је Министарство одобрило јединици локалне самоуправе, што се прецизније уређује уговором о коришћењу средстава.

# Обавеза подношења извештаја

**Члан 21.**

 Корисник средстава дужан је да Министарству поднесе периодични извештај о утрошку средстава, за намену за коју су средства додељена, на свака три месеца од дана извршеног преноса средстава на рачун јединице локалне самоуправе до коначног утрошка средстава.

 Корисник средстава дужан је да на захтев Министарства поднесе привремени извештај о утрошку средстава за намену за коју су средства додељена и степену реализације пројекта, у року који Министарство одреди.

 Коначни извештај о начину утрошка средстава и реализацији намене за коју су средства додељена подноси се Министарству у року од 30 дана од дана утрошка средстава.

 Коначни извештај садржи наративни и финансијски извештај. Финансијски извештај је извештај о структури трошкова са фотокопијом оргиналне финансијске документације (фотокопије рачуна, налога, уговора, фотокопије извода на којима се види промена стања по приложеним рачунима и др.) као доказом о наменском утрошку средстава.

**III. ГОДИШЊЕ НАГРАДЕ ЗА НАЈБОЉЕ ОПШТИНСКЕ/ГРАДСКЕ УПРАВЕ**

**Годишње награде**

**Члан 22.**

 Министарство додељује годишње награде јединицама локалне самоуправе за најбољу праксу у областима добре управе (у даљем тексту: годишње награде) у виду новчаног износа, у циљу финансијске подршке за даље унапређење добре управе на својој територији.

 Годишње награде додељују се једном годишње за резултате постигнуте у претходној календарској години.

 Годишње награде додељују се у укупном износу 2% расположивих средстава, по првом јавном конкурсу у току календарске године за расподелу средстава из члана 5. овог правилника.

 Износ годишњих награда се утврђује Јавним позивом за подношење пријава за добијање годишње награде.

 У оквиру укупних расположивих средстава за годишње награде, додељују се годишње награде у једнаким износима за следеће области:

1. ефикасност и делотворност;
2. транспарентност и учешће јавности у раду јединице локалне самоуправе;
3. одговорност и владавина права и
4. равноправност и анти-дискриминација.

Јединица локалне самоуправе може да конкурише за годишње награде из више области с тим да годишњу награду може да добије само за једну област.

# Пријаве на јавни позив за годишњу награду

**Члан 23.**

 Додела годишњих награда се врши на основу пријава заинтересованих јединица локалне самоуправе на објављени јавни позив.

 Пријава из става 1. овог члана обавезно садржи образложени предлог за доделу годишње награде са предлогом пројекта који би се суфинансирао средствима годишње награде.

 Пријаве из става 1. овог члана и потребна документација могу се поднети поштом или електронском поштом.

 Пријаве из става 1. овог члана подносе се коришћењем прописаног обрасца (образац број 5.) који је одштампан у прилогу овог правилника и који чини његов саставни део, а преузима се у електронском облику са веб презентације Министарства.

 Ако се пријава подноси поштом пратећа документација се собавезно подноси у електронском облику (ЦД или УСБ).

# Комисија за доделу годишњих награда за најбоље општинске/градске управе

**Члан 24.**

 Комисију за доделу годишњих награда за најбоље општинске/градске управе (у даљем тексту: Комисија за доделу награда) образује министар решењем.

 Комисија за доделу награда има председника и четири члана.

 Комисија за доделу награда доноси пословник о свом раду.

 Стручне и административно-техничке послове за потребе Комисије за доделу награда обавља организациона јединица Министарства у чијем је делокругу систем локалне самоуправе.

# Задаци Комисије за доделу награда

**Члан 25.**

 Комисија за доделу награда:

1. припрема и објављује текст јавног позива за доделу годишњих награда;
2. разматра пријаве јединица локалне самоуправе за доделу годишње награде (пријаве које су благовремено поднете и садрже сву потребну документацију);
3. сачињава предлог одлуке о додели годишњих награда и доставља га министру;
4. прати реализацију пројеката који се суфинансирају из средстава додељених годишњих награда и начин утрошка средстава на основу извештаја из члана 30. овог правилника, као и на други погодан начин;
5. утврђује извештај о реализацији средстава додељених по основу годишњих награда и доставља га министру, најмање једном годишње;
6. обавља и друге послове у складу са овим правилником.

**Јавни позив за доделу годишње награде**

**Члан 26.**

 Министарство објављује јавни позив за доделу годишњих награда у „Службеном гласнику Републике Србије” и на веб презентацији Министарства.

 У јавном позиву наводе се нарочито:

1. укупна средства која ће бити додељена јединицама локалне самоуправе са најбољом праксом у примени принципа добре управе;
2. области унапређења принципа добре управе на локалном нивоу;
3. новчани износ који се расподељује за победнике у свакој од области;
4. потребна документација коју су јединице локалне самоуправе дужне да поднесу уз пријаву за годишњу награду;
5. рок за подношење пријава;
6. информације о начину електронског преузимања обрасца за подношење пријава.

# Поступак рада Комисије за доделу годишње награде

**Члан 27.**

 Комисија за доделу награда, полазећи од укупног износа средстава за расподелу, пре објављивања јавног позива, обрачунава износ средстава за доделу годишњих награда за најбоље општинске/градске управе, у складу са чланом 22. овог правилника.

 По истеку рока за подношење пријава, Комисија за доделу награда:

1. разматра све благовремено поднете пријаве;
2. проверава да ли је уз сваку пријаву поднета потребна документација и уколико је потребно захтева допуну документације;
3. оцењује поднете пријаве у складу са одредбама овог правилника и
4. сачињава предлог одлуке за доделу годишњих награда и доставља га министру у року од 25 дана од дана истека рока за подношење пријава по објављеном јавном позиву.

**Одлука о додели годишњих награда**

**Члан 28.**

 Одлуку о додели годишњих награда доноси министар, на предлог Комисије за доделу награда, у року од 30 дана од дана истека рока за подношење пријава по објављеном јавном позиву.

 Одлука о додели годишњих награда објављује се у „Службеном гласнику Републике Србије” и на веб презентацији Министарства.

**Уговор о коришћењу средстава за годишњу награду**

**Члан 29.**

 На основу одлуке о додели годишњe наградe из члана 28. став 1. овог правилника, Министарство закључује уговор о коришћењу средстава са јединицама локалне самоуправе којима су додељене годишње награде (у даљем тексту: корисници награде).

 Уговор о коришћењу средстава, нарочито, садржи: предмет пројекта за чију реализацију су намењена средства годишње награде, новчани износ који се додељује кориснику награде, рок на који се уговор закључује, обавезу извештавања о утрошку средстава, документацију која се доставља Министарству за праћење утрошка средстава, као и обавезу корисника награде да, уколико средства не користи наменски или не искористи у уговореном року, иста врати у складу са уговором.

 Измене пројектних активности, као и промена уговореног рока за коришћење одобрених средстава може се извршити закључењем анекса уговора на основу образложеног предлога корисника награде и сагласности Комисије за доделу награде.

# Обавеза подношења извештаја

**Члан 30.**

 Корисник награде дужан је да Министарству подноси периодичне извештаје о утрошку средстава, на свака три месеца од дана извршеног преноса средстава на рачун јединице локалне самоуправе до коначног утрошка средстава.

 Корисник средстава дужан је да на захтев Министарства поднесе привремени извештај о утрошку средстава за пројекат за који су средства додељена и степену реализације пројекта, у року који Министарство одреди.

 Коначни извештај о начину утрошка средстава и реализацији намене за коју је годишња награда додељена, доставља се Министарству у року од 30 дана од дана утрошка средстава.

 Коначни извештај садржи наративни и финансијски извештај. Финансијски извештај је извештај о структури трошкова са фотокопијом оргиналне финансијске документације (фотокопије рачуна, налога, уговора, фотокопије извода на којима се види промена стања по приложеним рачунима и др.) као доказом о наменском утрошку средстава.

**IV. ПРЕЛАЗНА И ЗАВРШНЕ ОДРЕДБЕ**

**Окончање започетих поступака**

**Члан 31.**

 Поступци за расподелу средстава и за доделу годишњих награда започети до дана ступања на снагу овог правилника, окончаће се применом одредаба прописа који је важио до дана ступања на снагу овог правилника.

**Престанак важења ранијег прописа**

**Члан 32.**

 Даном ступања на снагу овог правилника престаје да важи Правилник о начину и критеријумима расподеле средстава из Буџетског фонда за програм локалне самоуправе („Службени гласник РС”, бр. 11/18, 13/19 и 3/20).

**Ступање на снагу**

**Члан 33.**

 Овај правилник ступа на снагу осмог дана од дана објављивања у „Службеном гласнику Републике Србије”.

Број: 110-00-00210/2021-24

У Београду, 26. октобар 2021. године

 МИНИСТАР

 Марија Обрадовић